**BAROUL BUCURESTI**

**Domnului Av. Dr. Ion DRAGNE, Decan**

Stimate Domn,

Fata de solicitarea dumneavoastra privind preluarea veniturilor realizate de avocati in cadrul procesului de creditare, in urma consultarii bancilor membre suntem in masura sa va transmitem urmatoarele.

Activitatea de creditare desfasurata de sistemul bancar din Romania este guvernata de multiple reguli provenind atat din legislatia nationala, cat si din cea internationala, aceste reguli regasindu-se in legi, ordine, ghiduri, instructiuni, regulamente, etc. Nu exista o reglementare aplicabila la nivelul sistemului bancar, emisa de catre Banca Nationala a Romaniei, in care sa se stipuleze explicit faptul ca *“veniturile realizate de avocati reprezinta sau nu dovezi de incadrare in criteriile de acordare a creditelor solicitate de avocati la liber profesionisti”,* avand in vedere faptul ca legislatia bancara trateaza de cele mai multe ori fara distinctie segmentul persoanelor fizice si pe cel al persoanelor care desfasoara activitati independente (incluzand aici si activitatile liberale – avocatura, etc.).

Fiecare institutie financiara, banca sau IFN, isi stabileste prin normele interne, in baza reglementarilor emise de catre Banca Nationala a Romaniei, modalitatea de creditare a persoanelor fizice, persoanelor fizice autorizate si a celor care desfasoara activitati liberale.

Conform raspunsurilor primite de la o parte din bancile membre, intelegem ca politicile si reglementarile interne ale acestor banci respondente prevad acceptarea veniturilor din profesii liberale, inclusiv a celor generate de activitatea de avocatura, pentru stabilirea capacitatii de rambursare pentru credite. In astfel de cazuri, analiza se face punctual, conform politicilor si reglementarilor interne ale bancii respective, avand in vedere profilul clientului si indicatorii financiari si non-financiari.

Tinand cont de cele de mai sus, ne-ar ajuta sa ne indicati mai in detaliu dificultatile identificate de avocati in procedura accesarii unor credite bancare.

Cu deosebita stima,

Cati Ursu

Director Executiv